Mają bëc fardich w czerwińcu. Zadanié jich pòstawieniô gmina da spółce Elsik z Lnisków kòle Żukùwa – jakô mô dobëté nad piãc kònkùreńtama przez zabédowanié nômniészégò prizu, niecałi 1 mln 700 tës zł. Nôwëższi bédënk béł wnet dwa razë drogszi. W Bòjanie pòwstónie bòjiszcze do nożny balë z letkòatleticznym dzélã – bieżniama, stanowiszczama do skôkaniô w dôl i pchniãcô kùglą a tribùnama. Òbiekt w Kòleczkòwie mô bëc wielefąkcjowi. – Òbadwa mdą miałë sztëczną wiéchrzëznã, cobë je barżi jintensywno mógł brëkòwac – gôdô wójt Szëmôłda Riszôrd Kalkòwsczi. Robòta mô rëgnąc w tim tidzeniu, bòjiszcza w Bòjanie i Kòleczkòwie mają bëc fardich w czerwińcu. Gmina dosta na ten cél ùdëtkòwienié z minysterstwa spòrtu.